Obama sier at budsjettkrisen er uten vinnere
- Det er ingen vinnere her, sa han, og oppfordret politikerne til en balansert holdning når de går i gang med å vurdere hvordan man skal få et ansvarlig budsjett de kommende ukene. Mange kommentatorer har det siste døgnet utropt Republikanerne som de store taperne. Presidenten tilføyde imidlertid at det amerikanske folket er grundig lei av det politiske spillet i Washington. Obama fastholdt at tiltroen og kredittverdigheten til USA er urokket. Men innrømmet at den politiske krisen har oppmuntret USAs fiender og gjort landets venner bedrøvet. Obama signerte budsjettavtalen som reddet USA fra konkurs onsdag kveld. Dermed kunne statsapparatet gjenåpnes som vanlig torsdag.Tusenvis av statsansatte har vært permittert siden 1. oktober i påvente av en avtale som kunne sikre lønningene og pensjonsplanene deres. Også nasjonalparkene, blant dem Yosemite og Yellowstone, åpnes med umiddelbar virkning. Forhandlingene mellom de to partiene var inne i sin tredje uke. Lenge så det ut til at konservative krefter innad i det republikanske partiet skulle hindre en avtale. Mange av dem nektet å stemme for så lenge det ikke involverte en oppheving eller kraftig revidering av helsereformen.Avtalen gir et midlertidig spillerom til å ordne USAs enorme gjeld, og fristen for en eventuell ny ordning er 15. januar. Statsapparatet vil få evnen til å låne penger frem til 7. februar. Hadde ikke avtalen blitt vedtatt, ville USA ha sluppet opp for penger uten mulighet til å fortsette å finansiere sin drift og betjene sin gjeld med nye lån. Finansselskapet Standard and Poor's anslår at stengingen av offentlige organer har kostet landet 24 milliarder dollar - en sum som utgjør over 144 milliarder i norske kroner. KILDE: VG/NTB
USAs president Barack Obama slo an en forsonlig tone i sin første tale etter at budsjettkrisen i Kongressen fikk en løsning i tolvte time.